আন্দ্রে সিলভা
আন্দ্রে মিগেল ভালেন্তে দা সিলভা (পর্তুগিজ উচ্চারণ: [ɐ̃ˈdɾɛ ˈsiɫvɐ]; জন্ম: ৬ নভেম্বর ১৯৯৫) হলেন একজন পর্তুগিজ পেশাদার ফুটবলার, যিনি ইতালীয় ক্লাব এসি মিলান এবং পর্তুগাল জাতীয় দলের হয়ে একজন আক্রমণভাগের খেলোয়াড় হিসেবে খেলেন। সিলভা পোর্তোর একাডেমী হতে ফুটবল খেলার শিক্ষা সম্পন্ন করেছেন। তিনি পোর্তো বি-এর হয়ে খেলার সময় তার খেলার ধরন দিয়ে সকলকে মুগ্ধ করেছেন। তিনি ২০১৫ সালে, পোর্তোর জ্যেষ্ঠ দলে খেলার সুযোগ পান। তিনি এই ক্লাবের হয়ে ৫০-এর অধিক ম্যাচ খেলেছেন, যার মধ্যে ২৪টি মধ্যে গোল করেছেন। অতঃপর ২০১৭ সালে, তিনি ইতালীয় ক্লাব এসি মিলানে যোগদান করেন। সিলভা পর্তুগালের বয়সভিত্তিক বেশ কয়েকটি দলের হয়ে খেলেছেন এবং ২০১৪ উয়েফা ইউরোপিয়ান অনূর্ধ্ব-১৯ চ্যাম্পিয়নশিপের রানার-আপ পর্তুগাল অনূর্ধ্ব-১৯ দলের একজন সদস্য ছিলেন। এর দুই বছর পর, ২০১৬ সালে, পর্তুগাল জাতীয় দলের হয়ে খেলার মাধ্যমে তিনি আন্তর্জাতিক পর্যায়ে অভিষেক করেন। তিনি ২০১৭ ফিফা কনফেডারেশন্স কাপে তৃতীয় স্থান অধিকারী পর্তুগাল দলের একজন সদস্য ছিলেন।